# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Cymorth Ariannol Argyfwng ar gyfer Busnesau.** |
| **DYDDIAD**  | **30 Rhagfyr 2021** |
| **GAN** | **Vaughan Gething AS, Gweinidog yr Economi**  |

Yn dilyn fy natganiad ynglŷn â'r £120 miliwn o gymorth ariannol sydd wedi cael ei neilltuo ar gyfer busnesau yr effeithiwyd arnynt gan Omicron, gallaf gadarnhau bod y gwiriwr cymhwysedd ar gyfer elfen Cadernid Economaidd y cyllid bellach yn fyw ar wefan Busnes Cymru.

Gallwch ddod o hyd i’r gwiriwr ar [COVID-19 Crisis Support Tool | Business Wales (gov.wales)](https://fundchecker.businesswales.gov.wales/businesssupport/cy/)

Bydd y gronfa yn cael ei darparu gan Lywodraeth Cymru a bydd grantiau dewisol yn cael eu darparu i’r sectorau lletygarwch, hamdden ac atyniadau a’u cadwyni cyflenwi drwy broses ymgeisio ac yn amodol ar feini prawf cymhwysedd.

Bydd cyfnod ymgeisio y gronfa yn agor yn yr wythnos sy’n dechrau ar 17 Ionawr ac yn parhau i fod ar agor am bythefnos.

Mae’r gronfa ar agor i fusnesau sydd â rhwng 1 a 249 o gyflogeion cyfwerth â llawn amser (FTE), gan gynnwys elusennau a mentrau cymdeithasol.

Dyma’r grantiau sydd ar gael i fusnesau cymwys:

|  |  |  |  |
| --- | --- | --- | --- |
| **Cyfwerth â Llawn Amser (FTE)** | **Busnesau wedi’u cau gan reoliadau ar 27.12.21**  | **Mannau digwyddiadau ac atyniadau** | **Busnesau eraill sydd â chyfyngiadau**  |
| **1-3** | £5,000 | £3,500 | £2,500 |
| **4-9** | £10,000 | £7,000 | £5,000 |
| **10-49** | £15,000 | £12,000 | £7,500 |
| **50-99** | £20,000 | £15,000 | £10,000 |
| **100+** | £25,000 | £20,000 | £15,000 |

Yn ogystal â’r Gronfa Cadernid Economaidd, bydd Awdurdodau Lleol yn darparu grantiau sy’n gysylltiedig ag ardrethi annomestig (NDR) i fusnesau manwerthu, lletygarwch, hamdden a thwristiaeth nad ydynt yn hanfodol (NERHLT). Ni fydd proses ymgeisio ar gyfer yr elfen hon ond i gael taliad, rhaid i fusnesau gofrestru â’u hawdurdod lleol i gadarnhau eu manylion. Yna bydd grantiau cysylltiedig ag NDR yn cael eu talu’n uniongyrchol i dalwyr ardrethi fel a ganlyn:

* Bydd busnesau NERHLT sy’n derbyn Rhyddhad Ardrethi Busnesau Bach (SBRR) ac sydd â gwerth ardrethol o £12,000 neu lai yn gymwys am daliad o **£2,000**.
* Bydd busnesau NERHLT sydd â gwerth ardrethol rhwng £12,001 a £51,000 yn gymwys am daliad o **£4,000** os yw’r cyfyngiadau’n effeithio arnynt.
* Bydd busnesau NERHLT sydd â gwerth ardrethol rhwng £51,001 a £500,000 yn gymwys am daliad o **£6,000** os yw’r cyfyngiadau’n effeithio arnynt.

Bydd awdurdodau lleol hefyd yn rhedeg cronfa ddewisol drwy broses ymgeisio fer. Bydd unig fasnachwyr, gweithwyr llawrydd a gyrwyr tacsi yn gallu gwneud cais am £500 a bydd busnesau sy’n cyflogi pobl ond nad ydynt yn talu ardrethi busnes yn gallu gwneud cais am £2,000.

Bydd y broses gofrestru ar gyfer y grantiau sy’n gysylltiedig ag ardrethi annomestig a’r broses ymgeisio ar gyfer y gronfa ddewisol yn agor yn yr wythnos sy’n dechrau ar 10 Ionawr 2022.